Søndag kan Aalborg Håndbold snuppe sin syvende titel som dansk mester.

Der bliver glohedt, røde trøjer og støjende larm i Sparekassen Arena i Gigantium søndag. Søndag spilles den anden DM-finale mellem Aalborg Håndbold og GOG, hvor der meldes fuldstændig udsolgt. 5000 tilskuere har købt billet til dagen, hvor DM-guldet skal fordeles. - Jeg glæder mig helt vildt! Det har jeg gjort, siden vi kørte fra Gudme i onsdags. Bliver skønt at mærke små 5000 nordjyske fans i ryggen og få det hele til at bimle og bamle, siger Rene Antonsen, der er anfører i Aalborg Håndbold. Fansene bliver altafgørende for aalborgensernes præstation. Derfor er anføreren hurtig klar med et svar på, hvad han glæder sig mest til. - At kunne afgøre DM på hjemmebane foran alle vores dejlige fans og så bare til at komme i hallen og mærke den specielle stemning, der er til de her kampe! Det er derfor, vi spiller håndbold siger Rene Antonsen. Først til tre point Første kamp om guldet blev spillet i Gudme i onsdags. Det var en neglebidende tæt kamp, hvor Aalborg-mandskabet sikrede uafgjort i sidste sekund til slutresultatet 25-25 med en scoring af den svenske fløjspiller, Jonas Samuelsson. Det uafgjorte resultat betyder, at Aalborg nu selv kan afgøre det på hjemmebane. Finaleserien spilles nemlig først til tre point, og efter begge mandskaber nu har tilspillet sig et enkelt point, kan Aalborg med en sejr søndag kalde sig for danske mestre. Hvis de rødblusede nordjyder hiver titlen hjem, bliver det for fjerde år i træk. Og selvom Aalborg Håndbold på papiret ligner en oplagt vinder, så er det ikke helt sådan, det forholder sig. For de unge spillere fra Gudme kommer med både tro og vilje. - De kommer for at vinde. Gennem hele sæsonen har de vist, at de har haft en god evne til at få meget ud af de spillere, de har rendene, siger Stefan Madsen, der er cheftræner i Aalborg Håndbold. GOG-holdet er ifølge cheftræneren et af de bedste hold i den danske liga. Alligevel er det ikke noget, der skræmmer cheftræneren. - Vi står i en finale. De hold, der er i en finale, de er gode. Så når man når hertil, så er det høj kvalitet. Vi har kæmpe respekt for GOG, uanset hvad. Jeg glæder mig bare rigtig meget, siger han. Anfører Rene Antonsen er dog sikker på, hvem der tager hjem fra kampen som Danmarksmester. - Jamen jeg regner med - og håber på - det bliver fire på stribe for Aalborg håndbold. Hvem, der ender med at være det stærkeste mandskab, afgøres søndag klokken 17.